Koʻp kvartirali turar joy majmualarini qurishda kompleks qurilish mexanizmlarini joriy etish va shaffoflikni taʼminlash chora-tadbirlari toʻgʻrisida
(resolution, 2026-02-24)

Oʻzbekiston Respublikasi Prezidentining 2025-yil 19-noyabrdagi “Oʻzbekiston Respublikasida uy-joy va ipoteka bozorini barqaror rivojlantirish chora-tadbirlari toʻgʻrisida”gi PF-219-son va 2026-yil 24-fevraldagi “Aholini uy-joy bilan taʼminlash ishlarini jadallashtirish va koʻp kvartirali uylar qurilishini samarali tashkil etish chora-tadbirlari toʻgʻrisida”gi PF-29-son farmonlariga muvofiq, shuningdek, koʻp kvartirali uylarni barpo etishda kompleks qurilish tamoyillarini joriy etish, koʻchmas mulk egalarining huquqlari soʻzsiz himoya qilinishini kafolatlash va qulay ekologik muhit yaratish hamda uy-joy qurilishi sohasidagi asosiy maqsadli koʻrsatkichlarga erishishni taʼminlash maqsadida qaror qilaman: 1. Urbanizatsiya va uy-joy bozorini barqaror rivojlantirish milliy qoʻmitasining (keyingi oʻrinlarda — Milliy qoʻmita) 2026-yil 1-martdan 2028-yil 1-martga qadar eksperiment tariqasida 1-ilovada nazarda tutilgan yer uchastkalarida koʻp kvartirali uylarni kompleks qurilish mexanizmlari asosida (keyingi oʻrinlarda — kompleks qurilish loyihalari) qurishni nazarda tutuvchi “Tartibga solish qumdoni” maxsus huquqiy rejimini (keyingi oʻrinlarda — maxsus huquqiy rejim) joriy etish toʻgʻrisidagi taklifiga rozilik berilsin. 2. Shunday tartib oʻrnatilsinki, unga muvofiq: (a) kompleks qurilish loyihalarini amalga oshirish tartibi 2-ilovaga muvofiq belgilanadi; (b) maxsus huquqiy rejim doirasida koʻp kvartirali uylar qurilishi faqat ushbu qaror va qonunchilikka muvofiq kompleks qurilish loyihalarini amalga oshirish tartibi asosida olib boriladi; (v) ushbu qarorga 1-ilovada belgilangan hududlarda kompleks qurilish loyihalarini amalga oshirish tartibisiz koʻp kvartirali uylar qurish taqiqlanadi, mazkur qaror kuchga kirishidan oldin qurilishiga ruxsat berilgan, kompleks qurilish hududi uchun ishlab chiqiladigan shaharsozlik hujjatlariga muvofiq boʻlgan obyektlar bundan mustasno; (g) Oʻzbekiston Respublikasi Prezidentining 2026-yil 24-fevraldagi “Aholini uy-joy bilan taʼminlash ishlarini jadallashtirish va koʻp kvartirali uylar qurilishini samarali tashkil etish chora-tadbirlari toʻgʻrisida”gi PF-29-son Farmoniga 6-ilovaga muvofiq tashkil etilgan investitsiya kompaniyalari (keyingi oʻrinlarda — Investitsiya kompaniyalari): (i) tegishli hududlarda kompleks qurilish loyihalarini amalga oshirish uchun masʼul tashkilot sifatida faoliyat yuritadi; (ii) kompleks qurilish hududining batafsil rejalashtirish loyihasi (master rejasi) va qurish loyihasi ishlab chiqilishini taʼminlaydi, ularga asosan hududning aniq chegaralarini belgilaydi, hududni lotlarga ajratadi, tayyor birlamchi ruxsat berish hujjatlari va loyiha-smeta hujjatlarini rasmiylashtirishni tashkil etadi, infratuzilmaviy, turar va noturar joy hamda yashil maydon lotlariga kiritilgan obyektlar qurilishi uchun birlamchi ruxsat berish hujjatlari va loyiha-smeta hujjatlari tegishli arxitektura-shaharsozlik kengashi tomonidan koʻrib chiqilishini taʼminlaydi; (iii) yer uchastkalarini sotib olish, birlamchi ruxsat beruvchi hujjatlar va loyiha-smeta hujjatlarini tayyorlash, kompleks qurilish hududini shakllantirish, muhandislik-kommunikatsiya tarmoqlari va inshootlarini qurish, investitsiya kompaniyasini saqlash kabi xarajatlarni hisobga olgan holda lotlarning boshlangʻich narxini belgilaydi, lotlarni elektron onlayn auksion savdolariga chiqaradi, shartnoma va bayonnomalarni imzolaydi hamda ular boʻyicha olingan majburiyatlar ijrosini taʼminlaydi; (iv) kompleks qurilish hududini qurilish ishlarini olib borish uchun tayyorlash, shuningdek, tashqi muhandislik-kommunikatsiya tarmoqlarini oʻtkazish uchun masʼul boʻlgan organlar faoliyatini muvofiqlashtiradi; (v) kompleks qurilish hududida investorlar tomonidan amalga oshirilayotgan loyihalarni tizimli ravishda muvofiqlashtirib boradi; (vi) kompleks qurilish loyihalarini amalga oshirishga toʻsqinlik qiluvchi yoki cheklovchi qoidalar va tartiblarni aniqlaydi, ularni takomillashtirish boʻyicha takliflar ishlab chiqadi va keyinchalik Milliy qoʻmitaga taqdim etadi; (d) Investitsiya kompaniyalari tomonidan kompleks qurilish hududlaridagi koʻchmas mulk obyektlari mulkdorlarining kamida 80 foizi bilan notarial tasdiqlanadigan kelishuv bitimlari tuzilgandan soʻng kompleks qurilish loyihalari amalga oshiriladi; (j) kelishuvga erishilmagan va kompensatsiya turi va summasi yuzasidan norozi boʻlgan qolgan mulkdorlar boʻyicha investitsiya kompaniyasi tomonidan boshqa mulkdorlar bilan tuzilgan notarial tasdiqlanadigan kelishuv bitimlari asosida shakllangan oʻrtacha bozor narxi miqdorida kompensatsiya summasini belgilash toʻgʻrisida sudga daʼvo arizasi kiritiladi; (z) ushbu qarorga 1-ilovada nazarda tutilgan kompleks qurilish loyihalarini amalga oshirish jarayonida kompleks qurilish hududlari uchun tasdiqlangan batafsil rejalashtirish loyihasi (master reja) asosida, zaruratga koʻra, tegishli aholi punktining bosh rejasiga belgilangan tartibda oʻzgartirishlar kiritiladi; (i) Milliy qoʻmita, zaruratga koʻra, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining takliflariga asosan ushbu qarorga 1-ilovada muvofiq tasdiqlangan roʻyxatga oʻzgartirish va qoʻshimchalar kiritish boʻyicha Oʻzbekiston Respublikasi Prezidenti Administratsiyasiga takliflar kiritishi mumkin. 3. Investitsiya kompaniyalariga Milliy qoʻmita bilan kelishilgan holda kompleks qurilish hududining batafsil rejalashtirish loyihasi (master rejasi) va qurish loyihasini ishlab chiqish uchun eng yaxshi takliflarni tanlab olish orqali loyiha tashkilotlarini jalb qilish huquqi berilsin. 4. Belgilansinki, hududlarda yashil bogʻlar, ekopark va xiyobonlarni barpo etish Investitsiya kompaniyalari faoliyatining asosiy yoʻnalishlaridan biri hisoblanadi, bunda: (a) mazkur maqsadlar uchun tegishli hududlarda davlat mulki obyektlari va yer uchastkalarini sotishdan mahalliy budjetga tushadigan mablagʻlarning 10 foizi, shuningdek, mahalliy budjetlar qoʻshimcha manbalarining kamida 5 foizi maqsadli yoʻnaltirilishi koʻzda tutilsin; (b) Milliy qoʻmita Toshkent shahri hokimligi, Ekologiya va iqlim oʻzgarishi milliy qoʻmitasi bilan birgalikda ikki oy muddatda Toshkent shahrida yashil hududlarni kengaytirish, har bir tumanda bittadan ekobogʻ barpo etish boʻyicha takliflar ishlab chiqsin. 5. Mazkur qarorga 1-ilovada koʻrsatilgan kompleks qurilish hududlarida joylashgan: (a) davlat mulkidagi boʻsh yer uchastkalari — qonunchilikda belgilangan tartibga muvofiq aniqlanadigan qiymatda; (b) davlat mulkidagi binolar va inshootlar mustaqil baholovchi tashkilotlar tomonidan aniqlanadigan qiymatda Investitsiya kompaniyalariga belgilangan tartibda oʻtkazilsin. 6. Tiklanish va taraqqiyot jamgʻarmasi ikki oy muddatda ushbu qarorga 1-ilovada koʻrsatilgan kompleks qurilish loyihalarini amalga oshirish hududlarida faoliyat yurituvchi Investitsiya kompaniyalarining har biriga 20 mln AQSH dollaridan jami 80 mln AQSH dollari ekvivalentida 5 yilga 2 yillik imtiyozli davr bilan yillik 5 foiz stavkada qarz ajratsin. 7. Qurilish va uy-joy kommunal xoʻjaligi vazirligi Qurilish va uy-joy kommunal xoʻjaligi sohasida nazorat qilish inspeksiyasi hamda Milliy qoʻmita bilan birgalikda uch oy muddatda “Shaffof qurilish” milliy axborot tizimida oʻzboshimchalik bilan qurilayotgan koʻp kvartirali uylarning yagona ochiq reyestri ishga tushirilishi va yuritilishini taʼminlasin. 8. Qurilish va uy-joy kommunal xoʻjaligi sohasida nazorat qilish inspeksiyasi Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari shaharsozlik talablariga muvofiq boʻlmagan hamda instrumental-texnik tekshiruv natijalariga koʻra yaroqsiz deb topilgan oʻzboshimchalik bilan qurilgan koʻp kvartirali uylarni belgilangan tartibda bartaraf etish choralarini koʻrsin. 9. Milliy qoʻmitaga: (a) shaharsozlik hujjatlariga rioya etilishi ustidan tizimli monitoring qilish; (b) shaharsozlik normalari buzilganligi aniqlanganda qurilishni soʻzsiz toʻxtatib turish yuzasidan Qurilish va uy-joy kommunal xoʻjaligi sohasida nazorat qilish inspeksiyasiga bajarilishi majburiy boʻlgan koʻrsatmalar berish huquqi berilsin. 10. Milliy qoʻmita Biznes va tadbirkorlik oliy maktabi bilan birgalikda Investitsiya kompaniyalarining kuzatuv kengashi tarkibiga kiritiladigan Milliy qoʻmita va uning huzuridagi Jamoatchilik kengashi vakillarining korporativ boshqaruv sohasida oʻqitilishini taʼminlasin. 11. Quyidagilar 2026-yil 1-martga qadar Qurilish va uy-joy kommunal xoʻjaligi vazirligi tizimidan: (a) “Urbanizatsiya va shaharsozlik hujjatlarini ishlab chiqish respublika markazi” davlat muassasasi — Milliy qoʻmita tizimiga; (b) “ToshkentboshplanLITI” bosh loyiha instituti davlat muassasasi — Toshkent shahri hokimligi tuzilmasiga oʻtkazilsin. Bunda Samarqand shahri va Toshkent viloyatidagi shaharlar (shaharchalar)ning bosh rejalari boʻyicha mualliflik funksiyasi “OʻzshaharsozlikLITI” bosh loyiha institutiga (barcha tegishli hujjat va materiallar bilan birga) oʻtkazilsin. 12. Milliy qoʻmita Qurilish va uy-joy kommunal xoʻjaligi vazirligi bilan birgalikda uch oy muddatda qonunchilik hujjatlarida “ToshkentboshplanLITI” bosh loyiha instituti, “OʻzshaharsozlikLITI” bosh loyiha instituti, “Qishloq qurilish loyiha” bosh loyiha instituti hamda “OʻzGASHKLITI” loyiha-qidiruv tashkiloti zimmasiga yuklangan vazifalarni tahlil qilgan holda ularning faoliyatini takomillashtirish boʻyicha takliflar kiritsin. 13. Belgilansinki: (a) “OʻzshaharsozlikLITI”, “ToshkentboshplanLITI” hamda “Qishloq qurilish loyiha” bosh loyiha institutlari davlat muassasalari rahbarlarining birinchi oʻrinbosarlari urbanizatsiya masalalari uchun masʼul hisoblanadi, ularni lavozimga tayinlash va lavozimidan ozod qilish Milliy qoʻmita bilan kelishilgan holda amalga oshiriladi; (b) quyidagilar majburiy tartibda Milliy qoʻmita bilan kelishiladi: (i) aholi punktlarining bosh rejalari va batafsil rejalashtirish loyihalari (master reja) — Vazirlar Mahkamasi huzuridagi Respublika arxitektura-shaharsozlik kengashi majlislarida koʻrib chiqish doirasida; (ii) hududlarning batafsil rejalashtirish loyihalari; (iii) hududlarda amalga oshirilishi rejalashtirilayotgan yirik va ahamiyatli turizm, biznes, madaniyat, sport boʻyicha va aholini faol jalb qilishga qaratilgan takliflar; (v) “Urbanizatsiya va shaharsozlik hujjatlarini ishlab chiqish respublika markazi” davlat muassasasi shaharsozlik hujjatlarini ishlab chiqish boʻyicha yagona buyurtmachi, Davlat shaharsozlik kadastrini yurituvchisi hamda “Davlat shaharsozlik geoaxborot tizimi” idoralararo geoaxborot dasturiy kompleksi operatori hisoblanadi; (g) “Urbanizatsiya va shaharsozlik hujjatlarini ishlab chiqish respublika markazi” davlat muassasasiga shaharsozlik hujjatlarini ishlab chiqishdan oldin tayyorlanadigan hujjatlarni (konsepsiya, strategik rejalar va boshqalar) tayyorlash maqsadida soʻrov-tanlov tamoyili asosida xorijiy loyiha institutlari va konsultantlarni jalb qilish huquqi beriladi; (d) 2027-yil 1-yanvardan boshlab koʻp kvartirali uylarning qurilish-montaj ishlarini boshlash uchun belgilangan tartibda “Shaffof qurilish” milliy axborot tizimida beriladigan ruxsatnoma “Uy-joy” yagona raqamli urbanizatsiya platformasi (keyingi oʻrinlarda — “Uy-joy” AAT)da idoralararo integratsiya asosida avtomatik ravishda shakllanadi; (j) foydalanishga topshirilgan uy-joylar boʻyicha rasmiy statistika mulkni davlat roʻyxatidan oʻtkazish boʻyicha kadastr hujjatlariga asosan yuritiladi. 14. Milliy qoʻmitaning: (a) zamonaviy urbanizatsiya, arxitektura va shaharsozlik amaliyotlarini integratsiya qilish va innovatsion yondashuvlarni joriy etish hamda ushbu jarayonlarga yosh, bilimli mutaxassislarni jalb qilish maqsadida masʼuliyati cheklangan jamiyat shaklidagi “Urbanizatsiya laboratoriyasi” (“Urban Lab”)ni tashkil etish va uni “Uy-joy” AAT operatori etib belgilash; (b) urbanizatsiya, arxitektura va shaharsozlik sohasida forum, seminar, konferensiya va boshqa ommaviy tadbirlarni oʻtkazish, tajribali mutaxassislar maydonchasini yaratish maqsadida masʼuliyati cheklangan jamiyat shaklidagi “Urbanizatsiya hamjamiyati” (“Urban Community”)ni tashkil etish; (v) shaharsozlik faoliyatining oshkoraligini taʼminlash, loyiha va investitsiya qarorlarining asosliligini oshirish maqsadida 14 ta yirik aglomeratsiyalar boʻyicha kompleks qurilish va renovatsiya hududlari kesimida koʻchmas mulk bozorini tahlil va monitoring qilish orqali koʻchmas mulk obyektlarining bozor qiymatlarini muntazam ravishda eʼlon qilib borish amaliyotini yoʻlga qoʻyish toʻgʻrisidagi takliflari maʼqullansin. 15. Iqtisodiyot va moliya vazirligi “Urbanizatsiya laboratoriyasi” MCHJ va “Urbanizatsiya hamjamiyati” MCHJ ustav kapitallarini shakllantirish, shu jumladan, “Uy-joy” AATni yaratish ishlari uchun Milliy qoʻmitaga uning soʻroviga muvofiq jami 40 mlrd soʻm ajratsin. 16. “Uy-joy” AAT tizimi uchun Soliq qoʻmitasi maʼlumotlarni qayta ishlash markazining zarur boʻlgan server qurilmalarini saqlash va qayta ishlash doirasida doimiy texnik qoʻllab-quvvatlash ishlari “Soliq maʼlumotlarini qayta ishlash markazi” DUK tomonidan bepul amalga oshirib borilsin. 17. Kompleks qurilish loyihalarini amalga oshirish tartibini joriy etish va urbanizatsiya jarayonlarini takomillashtirish boʻyicha “yoʻl xaritasi” 3-ilovaga muvofiq tasdiqlansin. 18. Milliy qoʻmita 2028-yil 1-mayga qadar mazkur qarorda nazarda tutilgan maxsus huquqiy rejimni joriy qilish natijalari toʻgʻrisidagi maʼlumotlarni Oʻzbekiston Respublikasi Prezidenti Administratsiyasiga hamda “Oʻzbekiston Respublikasining Shaharsozlik kodeksiga oʻzgartirish va qoʻshimchalar kiritish toʻgʻrisida”gi qonun loyihasini Vazirlar Mahkamasiga kiritsin. 19. Belgilansinki: (a) Vazirlar Mahkamasi huzuridagi Respublika arxitektura-shaharsozlik kengashi tarkibiga Milliy qoʻmita raisi kiritiladi; (b) Milliy qoʻmita tomonidan mazkur Kengashda loyihalarni koʻrib chiqish jarayoniga, zarur hollarda, urbanizatsiya, arxitektura va shaharsozlik sohasidagi tajribali mutaxassis va ekspertlar (shu jumladan, xorijiy mutaxassis va ekspertlar hamda Oʻzbekiston arxitektorlar uyushmasi vakillari) jalb qilinishi mumkin. 20. Milliy qoʻmita Qurilish va uy-joy kommunal xoʻjaligi vazirligi hamda Adliya vazirligi bilan birgalikda uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 21. Mazkur qarorning ijrosini samarali tashkil qilishga masʼul va shaxsan javobgar etib Urbanizatsiya va uy-joy bozorini barqaror rivojlantirish milliy qoʻmitasi raisi Sh.D. Kudbiyev belgilansin. 22. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Kompleks qurilish chegaralari va maydoni aniq yer uchastkasida amalga oshiriladi. Kompleks qurilish uchun moʻljallangan yer uchastkasining chegaralari va maydoni (mahalla, mavze, massiv, koʻcha va hokazo) investitsiya kompaniyalari tomonidan taqdim etilgan loyiha takliflari asosida aniqlanadi (keyingi oʻrinlarda — kompleks qurilish hududi). 2. Kompleks qurilish hududi chegaralari: (a) investitsiya kompaniyalari tomonidan Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda belgilanadi; (b) Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari tomonidan Vazirlar Mahkamasi hamda Urbanizatsiya va uy-joy bozorini barqaror rivojlantirish milliy qoʻmitasi (keyingi oʻrinlarda — Milliy qoʻmita) bilan kelishiladi; (v) tegishliligiga koʻra Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar kengashlari tomonidan tasdiqlanadi. 3. Kompleks qurilish hududining master rejasini ishlab chiqish jarayonida investitsiya kompaniyasi toposʼyomka va geologiya-qidiruv xulosasini rasmiylashtirish uchun tegishli tartibda buyurtma beradi. 4. Toposʼyomka va geologiya-qidiruv xulosasi olgandan soʻng investitsiya kompaniyasi kompleks qurilish hududining batafsil rejalashtirish loyihasi (master rejasi) va qurish loyihasini ishlab chiqish uchun eng yaxshi takliflarni tanlab olish orqali loyiha tashkilotlarini jalb qiladi. 5. Kompleks qurilish hududida yuridik va jismoniy shaxslarning xususiy mulki (uy-joy, boshqa koʻchmas mol-mulk) joylashgan taqdirda, tasdiqlangan kompleks qurilish hududi chegaralari doirasidagi master reja va batafsil rejalashtirish loyihasiga ushbu shaxslar amal qilishi shart. 6. Kompleks qurilish hududi renovatsiya hududlarini oʻz ichiga olgan taqdirda: (a) investitsiya kompaniyasi ushbu hududdagi mulkdorlar bilan muzokaralarni boshlaydi. Bunda mulkdor oʻz mol-mulki bilan kompleks qurilish jarayonida investitsiya kompaniyasi bilan tuziladigan shartnoma asosida ishtirok etishi mumkin; (b) investitsiya kompaniyasi mulklarni va tegishli yer uchastkalarini xarid qiladi yoki (yoxud) ushbu hududda qurilishni amalga oshirishga boshqa kelishuvlarga (oʻrniga oʻrin mulk taqdim etish, shu hududda uy-joy taqdim etish va boshqalar) erishadi; (v) kompleks qurilish hududining kamida 80 foizi investitsiya kompaniyasi ixtiyoriga (mulk huquqi asosida, notarial kelishuv asosida va boshqalar) oʻtgandan soʻng batafsil rejalashtirish loyihasini (master reja), qurilish loyihasini ishlab chiqishga buyurtma beradi; (g) kelishuvga erishilmagan mulkdorlarga investitsiya kompaniyasi kelishuvga erishilgan mulkdorlar bilan shakllantirilgan oʻrtacha bozor narxi miqdorida kompensatsiya summasini belgilash yuzasidan sudga daʼvo arizasi kiritadi. 7. Investitsiya kompaniyalariga Milliy qoʻmita bilan kelishilgan holda kompleks qurilish hududining batafsil rejalashtirish loyihasi (master rejasi) va qurish loyihasini ishlab chiqish uchun eng yaxshi takliflarni tanlab olish orqali loyiha tashkilotlarini jalb qilish huquqi beriladi. Bunda mazkur shartnomalar boʻyicha toʻlovlarni amalga oshirish quyidagi miqdorlarda boʻlishi shart: (a) 15 foizi — shartnoma tuzilganda; (b) 15 foizi — shartnomaga muvofiq batafsil rejalashtirish loyihasi (master rejasi) va/yoki qurish loyihasi toʻliq taqdim etilganda; (v) 40 foizi — elektron onlayn auksion savdolariga qoʻyilgan lot yutib olinganda; (g) 30 foizi — hududda qurilish ishlari boshlanganda (belgilangan tartibda ruxsatnoma berilganda). 8. Batafsil rejalashtirish loyihasi (master reja) va qurish loyihasini ishlab chiqqan loyiha tashkilotiga tegishli kompleks qurilish hududidagi obyektlarni qurish jarayonlari ustidan mualliflik nazoratini yuritish yuklatiladi. Ushbu nazorat turi investitsiya kompaniyasi va tanlab olingan loyiha tashkiloti oʻrtasidagi shartnomada majburiy ravishda aks ettirilishi lozim. 9. Kompleks qurilish hududining batafsil rejalashtirish loyihasi (master reja) majburiy tartibda quyidagi lotlarga ajratiladi: (a) infratuzilmaviy lotlar; (b) turar joy lotlari; (v) noturar joy lotlari; (g) yashil maydon lotlari. 10. Qoida tariqasida, qurilish obyektlarini sotish strategiyasini inobatga olib, lotlar nisbatan yirik boʻlmagan holda shakllantirilishi mumkin. 11. Kompleks qurilish hududining batafsil rejalashtirish loyihasi (master reja) tegishli hududiy arxitektura-shaharsozlik kengashi tomonidan tasdiqlanadi hamda birlamchi ruxsat berish hujjatlari va loyiha-smeta hujjatlarini tayyorlashni tashkil etish vazifasi investitsiya kompaniyasiga yuklatiladi. 12. Kompleks qurilish hududining batafsil rejalashtirish loyihasi turar joy va noturar joy lotlarga boʻlinib, qurilishga tayyor yer shaklida elektron onlayn auksion savdolariga chiqariladi. Bunda: (a) infratuzilmaviy lotlar ijtimoiy, jamoat va maishiy infratuzilma, muhandislik kommunikatsiyalari, dam olish zonalarini, transport tarmoqlarini, koʻp qavatli avtoturargohlarni va boshqa inshootlarni qurish uchun tegishli hududiy arxitektura-shaharsozlik kengashi tomonidan tasdiqlangan birlamchi ruxsat berish hujjatlari va loyiha-smeta hujjatlariga ega yer maydonlarini; (b) turar joy lotlari uy qurilishi uchun tegishli hududiy arxitektura-shaharsozlik kengashi tomonidan tasdiqlangan birlamchi ruxsat berish hujjatlari va loyiha-smeta hujjatlariga ega yer uchastkalarini; (v) noturar joy lotlari chakana va isteʼmol xizmatlari obyektlari, koʻp funksiyali markazlar, omborxonalar, logistika inshootlari va boshqa tijorat binolarini qurish uchun tegishli hududiy arxitektura-shaharsozlik kengashi tomonidan tasdiqlangan birlamchi ruxsat berish hujjatlari va loyiha-smeta hujjatlariga ega yer uchastkalarini; (g) yashil maydon lotlari barpo etiladigan obodonlashtirish va koʻkalamzorlashtirish uchastkalarini oʻz ichiga oladi. 13. Lotlar qatʼiy ravishda elektron onlayn auksion orqali savdoga chiqariladi. 14. Sotib olingan lotlarni boshqa subyektlarga qayta sotish yoki boshqa tarzda oʻtkazish taqiqlanadi. 15. Lotni sotib olgan tadbirkorlik subyekti qurilishni amalga oshirmasdan uni qaytarib bergan taqdirda, investitsiya kompaniyasi mazkur subyektga lot uchun toʻlangan summaning faqat 90 foizgacha miqdorini qaytaradi. Mazkur shart lotni sotish shartnomasida belgilanishi lozim. 16. Turar joy va noturar joy lotlariga kiritilgan inshootlarning qurilishi tadbirkorlik subyektlari tomonidan tegishli lot uchun tasdiqlangan birlamchi ruxsat beruvchi hujjatlar va loyiha-smeta hujjatlari asosida qatʼiy ravishda amalga oshirilishi kerak. 17. Yer uchastkalarini xarid qilishda yer uchastkasidan ruxsat etilgan foydalanishning asosiy turini hamda bino va inshootlarning ixtisoslashishini oʻzgartirish uchun tegishli subyektdan belgilangan tartibda toʻlov undiriladi. 18. Lotlarning sotilishidan tushgan mablagʻlar (Vazirlar Mahkamasi tomonidan belgilangan xarajatlar chegirib qolingandan soʻng qolgan qismi) 100 foiz miqdorda investitsiya kompaniyasiga oʻtkaziladi. 19. Turar joy va noturar joy lotlari boʻyicha tegishli Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar kengashlarining qarorlariga asosan belgilanadigan miqdordagi infratuzilma toʻlovi tadbirkorlik subyekti tomonidan toʻlanadi va mazkur toʻlov toʻliq investitsiya kompaniyasiga oʻtkaziladi. 20. Infratuzilmaviy va yashil maydon lotlariga kiritilgan obyektlarni qurish: (a) davlat-xususiy sheriklik (keyingi oʻrinlarda — DXSH) shaklida; (b) turar va noturar binolar lotlariga qoʻshish yoʻli bilan; (v) investitsiya kompaniyasi mablagʻlari hisobidan; (g) qonunchilikda taqiqlanmagan boshqa mablagʻlar hisobidan amalga oshiriladi. 21. DXSH loyihalarida ishtirok etadigan subyektlarni hamda infratuzilmaviy lotlarga kiritilgan obyektlar qurilishida ishtirok etadigan pudratchilarni aniqlash qonunchilikda belgilangan tartibda amalga oshiriladi. DXSH loyihalarida mahalliy ijro etuvchi hokimiyat organlari davlat sherigi sifatida faoliyat yuritadi. 22. Buyurtmachi etib: (a) avtomobil yoʻllarini qurish boʻyicha — Avtomobil yoʻllari qoʻmitasi; (b) isitish qozonxonalari va issiqlik tarmoqlarini qurish boʻyicha — Qurilish va uy-joy kommunal xoʻjaligi vazirligi huzuridagi “Issiqlik taʼminoti obyektlari boʻyicha injiniring kompaniya” DM; (v) ichimlik va oqova suv taʼminoti tarmoqlarini qurish boʻyicha — “Oʻzsuvtaʼminot” AJ; (g) elektr va gaz taʼminoti tarmoqlarini qurish boʻyicha — tegishliligiga koʻra “Hududiy elektr tarmoqlari” AJ va “Hududgaztaʼminot” AJ; (d) aloqa tarmoqlarini qurish boʻyicha — “Oʻzbektelekom” AJ belgilanadi. 23. Investitsiya kompaniyalari tomonidan yer uchastkalarini sotib olish belgilangan tartibga muvofiq mustaqil baholash orqali aniqlangan bozor narxi, yer uchastkasidan ruxsat etilgan foydalanishning asosiy turi va boshqa cheklovlar inobatga olingan holda amalga oshiriladi. 24. Kompleks qurilish hududida mavjud uy-joy va boshqa koʻchmas mol-mulk oldi-sotdisi, shu jumladan, ikkilamchi bozorda hamda boshqa tarzda oʻzga shaxsga uy-joyni oʻtkazish, shuningdek, fuqarolarni yashash manzili boʻyicha doimiy roʻyxatga qoʻyish taqiqlanadi.